tartuNLP/wikipedia-smugri-20251201 huggingface dataset:
Tarvas (perekonnanimi)

Tarvas on perekonnanimi.
Statistika.
2022. aasta 1. jaanuari seisuga oli Eestis perekonnanimi Tarvas 32 inimesel: 15 mehel ja 17 naisel. Perekonnanimede levikult on Tarvas meeste puhul 8436. kohal ja naiste puhul 7988. kohal.
Tarvas oli levinumaks nimeks vanuserühmas 50–54 aastat, kus seda oli 10 000 elaniku kohta 0,68. Perekonnanimi Tarvas oli kõige sagedasem Pärnu maakonnas, kus sellist nime kandis maakonna 10 000 elaniku kohta keskmiselt 0,93 inimest.
19. sajandi algul pandi Kanepi kihelkonnas Põlgaste mõisavallas ning Halliste kihelkonna Uue-Kariste mõisavallas talupojale perekonnanimeks Tarwas.
1930. aastate nimede muutmise kampaania käigus vahetasid Eestis mõned isikud oma endised perekonnanimed Bachmann, Treumann ja Tekkel uue perekonnanime Tarvas vastu. Tarvase nimest samal ajal loobujaid ei olnud.
Bachmann

Bachmann on perekonnanimi.
Statistika.
2022. aasta 1. jaanuari seisuga oli Eestis perekonnanimi Bachmann 187 inimesel: 90 mehel ja 97 naisel. Perekonnanimede levikult on Bachmann meeste puhul 951. kohal ja naiste puhul 969. kohal.
Bachmann oli levinumaks nimeks vanuserühmas 50–54 aastat, kus seda oli 10 000 elaniku kohta 2,72. Perekonnanimi Bachmann oli kõige sagedasem Valga maakonnas, kus sellist nime kandis maakonna 10 000 elaniku kohta keskmiselt 2,52 inimest.
19. sajandi algul pandi pärisorjusest vabastamise käigus talupoegadele perekonnanimi Bachmann 56 mõisavallas Eestimaa ja Liivimaa erinevates maakondades.
1930. aastate nimede muutmise kampaania käigus vahetati Eestis perekonnanime Bachmann 95 juhul - uuteks võetud nimedeks olid Ojaste viiel korral, Ojamaa neljal korral, Randma ja Rünne kolmel korral jne. Uueks perekonnanimeks ei valinud samal ajal Bachmanni keegi.
Alexander Edler

Ulf Niklas Alexander Edler (sündinud 21. aprillil 1986 Östersundis) on Rootsi jäähokimängija, kes mängib kaitsjana NHL-i klubis Los Angeles Kings.
Ta alustas jäähoki mängimist Rootsis. 2004. aastal valis Vancouver Canucks ta NHL-i "draft"is 91. valikuna. 2005. aastal siirdus ta Põhja-Ameerikasse, mängides ühe hooaja Western Hockey League'i klubis Kelowna Rockets.
Canucksiga sõlmis Edler lepingu 2006. aasta juulis. NHL-is debüteeris ta 4. novembril 2006 mängus Colorado Avalanche'i vastu. Esimese värava lõi ta liigas sama aasta 30. novembril mängus Anaheim Ducksi vastu. Canucksi põhikoosseisus mängus Edler alates hooajast 2007–2008. Kokku mängis ta Canucksis 15 hooaega. Aastatel 2012, 2018 ja 2019 pälvis ta Canucksi hooaja parimale kaitsemängijale antava auhinna Babe Pratt Trophy. 2012. aastal valiti ta NHL-i tähtede mängule. Hooajal 2010–11 jõudis ta Canucksiga Stanley karika finaali, kus kaotati Boston Bruinsile mängudega 3:4. Edleri kõige resultatiivsem hooaeg Canucksis oli 2011–12, mil ta lõi 11 väravat ja andis 38 väravasöötu. Edler on Canucksi läbi aegade resultatiivseim kaitsemängija (925 mänguga kogus ta 409 punkti).
2021. aasta juulis sõlmis ta üheaastase lepingu Los Angeles Kingsiga.
Aastatel 2013 ja 2017 tuli Edler Rootsi jäähokikoondisega maailmameistriks. 2014. aasta taliolümpiamängudel võitis ta koondisega hõbemedali.
Sigrid Uiga

Sigrid Uiga (20. juuli 1922, Tallinn – 8. juuli 2007) oli eesti maalikunstnik.
Elukäik.
Ta lõpetas 1941. aastal Tallinna 8. Keskkooli ning alustas kunstiõpinguid 1942. aasta sügisel Tallinna Kujutava ja Rakenduskunsti Kooli maali erialal. 1943. aasta kevadel soovitasid õppejõud Roman Nyman ja Eerik Haamer tal jätkata õpinguid Pallase kunstikoolis. Sama aasta sügisel alustas ta õpinguid sealses eelklassis, kust suunati juba kahe nädala pärast aktiklassi ning teisel semestril maaliklassi. 1944. aastal muudeti kooli õppehoone sõjaväehaiglaks ning edasi tuli töötada hoovipealses skulptuurimajas. 25. märtsil 1944 katkestati õppetöö sootuks.
1944. aasta sügisel jätkas ta õppimist nüüdseks juba Tartu Riikliku Kunstiinstituudi kolmandal kursusel. 1946. aasta sügisel oli ta sunnitud perekondlikel põhjustel kolima Tallinna, kus jätkas õpinguid Tallinna Riiklikus Tarbekunsti Instituudis. Ta lõpetas Eesti NSV Riikliku Kunstiinstituudi 1961. aastal maali erialal. Sigrid Uiga õpetajate hul­gas olid lisaks Nymanile ja Haamerile ka Johannes Greenberg, August Jansen ja Johannes Võerahansu.
1961–1969 töötas ta kunstiõpetajana Tallinna 20. Keskkoolis. 1969. aastast kuni pensionile minekuni oli Sigrid Uiga Tallinna Pedagoogilise Instituudi maali­õppejõud.
Looming.
Enamiku Sigrid Uiga monumentaalse vormi ja nüansirikka värviga loomingust moodustavad looduslähedased maastikumaalid. Loometee alguses lõi ta ka optimistlikke noorteteemalisi figuurikompositsioone. Ta on viljelenud ka akvarelli. Näitustel esinenud aastast 1958. 
1990. aastate loomingust on tuntud suurepärase atmosfääritunnetusega teostatud Pühajärve ja Kaarnajärve vaated.
Transpordidroon

Transpordidroon on mehitamata õhusõiduk ( - UAV), mida kasutatakse pakkide, ravimite ja meditsiiniliste seadmete, toidu ning teiste kaupade transpordiks. Transpordidroonid on tavaliselt autonoomsed.
Forpost

Forpost ("vene keeles Форпост" – 'tunnimees') on Venemaa sõjaline luuredroon, mis on ehitatud Iisraeli Searcheri drooni litsentsiga ja võetud kasutusele 2014. aastal.
2009. aasta aprillis ostis Venemaa 12 miljoni dollari eest kaks Searcher II-d uurimiseks. 13. oktoobril 2010 sõlmiti 300 miljoni dollari suurune leping Searcher II kokkupanekuks Iisraeli komponentidest Kaasani helikopteritehases. 2012. aastal alustas Uurali tsiviillennunduse tehas (UZGA) mehitamata luuredroonide tootmist.
Näitusel Armija-2021 demonstreeriti Forposti koos riputatud Kh-UAV raketikonteineriga (juhitava raketi Kornet-D ATGM variant).
Forpost-R.
Venemaa kaitseministeerium avaldas 2019. aasta augustis video uuendatud 500 kg stardimassiga ja kuni 18-tunnise lennukestusega Forpost-R drooni esimesest lennust kuni 6000 meetri kõrgusel. Vene Föderatsiooni kaitseministeeriumi pressiteenistuse andmetel on see valmistatud ainult kodumaistest komponentidest, Vene tarkvaraga. APD-85 mootorit kasutatakse ka elektrijaamana. Tema raadiosidet on suurendanud 100 kilomeetri võrra ja on suurendanud kaitset. Samuti märgiti, et Forpost-R UAV stardimass on 500 kilogrammi, lennuaeg on uuel mudelil kuni 18 tundi ja lennukõrgus kuni 6000 meetrit. Uus droon pidi Vene sõjaväe teenistusse võetama 2020. aastal.
Andrzej Halicki

Andrzej Witold Halicki (sündinud 26. novembril 1961 Varssavis) on Poola poliitik, ta on erakonna Kodanikuplatvorm liige. Ta oli aastatel 2014–2015 Poola haldus- ja digiteerimisminister. Aastast 2019 on ta Euroopa Parlamendi liige.
Ta on lõpetanud Varssavi Majanduskooli (Szkoła Główna Handlowa w Warszawie) sisekaubanduse teaduskonna õhutranspordi ökonoomika erialal. Üliõpilasena oli ta aktiivne demokraatlikus opositsioonis, kuuludes ta Iseseisvate Üliõpilaste Ühenduse ridadesse.
Aastatel 1992–1993 ja 1995–1996 töötas ta avalike suhete osakonna juhatajana ning seejärel Ameerika Burson-Marstelleri agentuuri direktorina. 1993. aastal oli ta Poola erastamisministri Janusz Lewandowski nõunik ja 1994. aastal üldise erastamisprogrammi eestkõneleja.
Aastal 2001 liitus ta Kodanikuplatvormiga. 10. jaanuaril 2007 sai ta seimis Jacek Wojciechowiczi asendusliikmeks. 2007. aasta Poola parlamendivalimistel sai ta 3369 häälega seimi liikmeks. Seimis oli ta väliskomisjoni esimees.
22. septembrist 2014 kuni 16. novembrini 2015 oli ta Ewa Kopaczi valitsuses Poola haldus- ja digiteerimisminister.
2019. aasta Euroopa Parlamendi valimistel valiti ta Euroopa Parlamendi liikmeks. Europarlamendis olles on ta Euroopa Rahvapartei fraktsiooni liige.
Isiklikku.
Ta on abielus ajakirjanik Agnieszka Sowaga, neil on poeg.
Olavi Allase

Olavi Allase (sündinud 28. mail 1993) on Eesti keskmaajooksja.
Sporditee.
Allase on treeninud Türi kergejõustikuklubis Järvala treener Leonhard Soomi käe all. Hiljem on Allase treenerid olnud Endel Pärn ja Enn Sellik.
Olavi Allase nimel on Järvamaa rekordid nii 800, 1000, 1500 kui ka 2000 meetri jooksus. Ta on olnud Eesti rekordi omanik 1 miili maanteejooksus (4:14.18). 
Isiklikku.
Allase poolvend Johannes Laur treenib Allasega samas spordiklubis.
2020. aasta kevadel jäi Allase koos veel mitme Eesti jooksjaga koroonapandeemia tõttu ligi 50 päevaks lõksu Keeniasse.
Kompus

Kompus on perekonnanimi.
Statistika.
2022. aasta 1. jaanuari seisuga oli Eestis perekonnanimi Kompus 221 inimesel: 119 mehel ja 102 naisel. Perekonnanimede levikult on Kompus meeste puhul 639. kohal ja naiste puhul 898. kohal.
Kompus oli levinumaks nimeks vanuserühmas 80–84 aastat, kus seda oli 10 000 elaniku kohta 2,77. Perekonnanimi Kompus oli kõige sagedasem Jõgeva maakonnas, kus sellist nime kandis maakonna 10 000 elaniku kohta keskmiselt 3,58 inimest.
19. sajandi algul pandi pärisorjusest vabastamise käigus talupoegadele perekonnanimi Kompus Vaivara kihelkonna Suur-Soldina, Puhja kihelkonna Suure-Ulila ja Kolga-Jaani kihelkonna Võisiku mõisavaldades.
1930. aastate nimede muutmise kampaania käigus vahetati Eestis perekonnanimi Kompus ühel korral, kui uueks nimeks võeti Ojaste. Uueks perekonnanimeks valiti Kompus ühel korral, kui loobuti endisest nimest Kompost.
Ojaste

Ojaste on perekonnanimi.
Statistika.
2022. aasta 1. jaanuari seisuga oli Eestis perekonnanimi Ojaste 319 inimesel: 165 mehel ja 154 naisel. Perekonnanimede levikult on Ojaste meeste puhul 399. kohal ja naiste puhul 496. kohal.
Ojaste oli levinumaks nimeks vanuserühmas 50–54 aastat, kus seda oli 10 000 elaniku kohta 3,50. Perekonnanimi Ojaste oli kõige sagedasem Põlva maakonnas, kus sellist nime kandis maakonna 10 000 elaniku kohta keskmiselt 9,82 inimest.
1930. aastate nimede muutmise kampaania käigus Eestis valiti perekonnanimi Ojaste uueks nimeks 108 korral. Enim loobuti nimedest Bachmann (viiel korral), Mann, Oinas ja Ossip (neljal korral), Onken ja Paavel (kolmel korral), Jabur, Krum, Muns, Munts ja Kondas (kahel korral) jne. Samal ajal nimest Ojaste ei loobunud keegi.
Ian Cole

Ian Douglas Cole (sündinud 21. veebruaril 1989 Ann Arboris Michiganis) on Ameerika Ühendriikide jäähokimängija, kes mängib kaitsjana NHL-i klubis Tampa Bay Lightning.
Aastatel 2007–2010 mängis ta Notre Dame'i Ülikooli jäähokimeeskonnas.
2007. aastal valis St. Louis Blues ta NHL-i "draft"is 18. valikuna. NHL-is debüteeris ta 2010. aasta novembris. Esimese värava lõi ta liigas 9. märtsil 2011 mängus Columbus Blue Jacketsi vastu. Esimestel hooaegadel mängis ta NHL-i kõrvalt American Hockey League'is (AHL) Bluesi tütarklubis Peoria Rivermen. Bluesi põhikoosseisu sai Cole enam mänguaega kahel viimasel hooajal aastatel 2013–2015.
2015. aasta märtsis siirdus Cole Pittsburgh Penguinsi. Aastatel 2016 ja 2017 võitis ta Penguinsiga Stanley karika.
23. veebruaril 2018 kaubeldi Cole Penguinsist Ottawa Senatorsi, kuid juba kolm päeva hiljem sealt omakorda Columbus Blue Jacketsi. Blue Jacketsis mängis Cole vaid hooaja 2017–18 lõpuni. 2018. aasta juulis sõlmis ta kolmeaastase lepingu Colorado Avalanche'iga. Pärast kahte põhiturniiri mängu hooajal 2020–21 kaubeldi Cole Greg Pateryni vastu Minnesota Wildi. 2021. aasta juulis sõlmis Cole üheaastase lepingu Carolina Hurricanesiga.
2022. aasta juulis sõlmis ta üheaastase lepingu Tampa Bay Lightninguga.
2007. aastal võitis Cole USA kuni 18-aastaste koondisega omavanuste maailmameistrivõistlustel hõbemedali.
KORD

KORD (ukraina keeles "Корпус Оперативно-Раптової Дії") on Ukraina politsei kiirreageerimisüksuste üldnimetus.
Ajalugu.
2016. aastal toimus soomusauto Varta kasutusse võtmine.
Iljušin Il-80

Iljušin Il-80 (NATO koodnimega Maxdome; ka Il-86VKP) on Venemaa relvajõudude peastaabi lennujuhtimiskeskuse lendav komandopunkt. 
See on konstrueeritud büroos Iljušin 1980. aastal reisilennuki Iljušin Il-86 baasil, mida on tugevalt moderniseeritud kasutamiseks tuumasõja korral, samuti Venemaa presidendi lendava juhtimiskeskusena. Lennukil on kaks suurt elektrigeneraatorit, mis on paigaldatud tiivaaluste gondlitesse, lennuki side toimib satelliitside vahendusel. Il-80-l pole salongiaknaid, et parendada kaitset tuumaplahvatuse korral tekkiva elektromagnetilise impulsi eest, lennukit on võimalik ka lennu ajal tankida.
Lennuki kere esiosa turjal paikneb "küür" SATCOM-antennidega, milles on ka täiustatud satelliitsideseadmed. Il-80 kere tagaosa all paikneb slepitav ülimadalsagedusala (VLF) traatantenn raadiosideks ballistiliste rakettide ja allveelaevadega.
Mõned allika järgi nimetatakse seda lennukit ka Il-87.
Lennuki normaalne stardimass on 208 tonni, pikkus 59,54 meetrit, tiivaulatus 48,06 meetrit. Lennuk on varustatud nelja turboventilaatormootoriga NK-86, igaüks tõukejõuga 13 000 kg, kiirus 850 km/h, lennu-ulatus 3600 km, praktiline lennulagi 11 000 meetrit.
2011. aasta seisuga oli kasutusel kolm Il-80 lennukit rahvusvahelise registritunnusega RA-86147, RA-86148 ja RA-86149. 
Venemaa sõjatööstussektorist on teavet, et lähiajal asendatakse lennukid Il-80 modernsemate lennukitega Iljušin 96-400M.
Zelenodolsk (Ukraina)

Zelenodolsk (ukraina "Зеленодольськ", vene "Зеленодолськ") on linn Ukrainas Dnipropetrovski oblastis. Zelenodolsk asub Zelenodolski veehoidla ääres, 13 km Apostolovest lõunas.
Asula on rajatud 1961. aastal seoses soojuselektirjaama ehitusega. Linnaõigused sai Zelenodolsk 1993. aastal.
Koha (perekonnanimi)

Koha on perekonnanimi.
Statistika.
2022. aasta 1. jaanuari seisuga oli Eestis perekonnanimi Koha 135 inimesel: 65 mehel ja 70 naisel. Perekonnanimede levikult oli Koha meeste puhul 1475. kohal ja naiste puhul 1510. kohal.
Koha oli kõige rohkem levinud üle 85-aastaste vanuserühmas, kus seda oli 10 000 elaniku kohta 1,49. Perekonnanimi Koha oli kõige sagedasem Võru maakonnas, kus sellist nime kandis maakonna 10 000 elaniku kohta keskmiselt 4,01 inimest.
19. sajandi algul pandi pärisorjusest vabastamise käigus talupoegadele Lihula, Tagavere ja Laius-Tähkvere mõisavaldades perekonnanimi Kohha ning Surju mõisavallas Koha.
1930. aastate nimede muutmise kampaania käigus Eestis valiti perekonnanimi Koha uueks nimeks 60 korral. Enim loobuti nimedest Koch (kahekümne kahel korral), Nikopensius (viiel korral), Kürenberg, Türk, Sandrak ja Vikov (kahel korral) jne. Samal ajal nimest Koha ei loobunud keegi.
Suurelehine hortensia

Suurelehine hortensia ("Hydrangea macrophylla") on õistaim, mis kuulub hortensialiste sugukonda ning pärineb Jaapanist. See on lehtpõõsas, mis kasvab kuni 2 meetri kõrguseks ja 2,5 meetri laiuseks ning millel on suvel suured roosad või sinised õied.
Kirjeldus.
Suurelehine hortensia on kuni 2 meetrit kõrgune üsna hõre põõsas. Lehed kuni 20 cm pikad, lihavad, paksud, jämesaagja servaga. Õied kuni 20 cm läbimõõduga sarikpööristes, fertiilsed õied valged, steriilsed sinakad. Õitsemine kestab suve algusest sügiseni. Vili on kerakujuline kapsel.
Suurelehise hortensia õied võivad olla valged, sinised, punased, roosad, helelillad või tumelillad. Värvust mõjutab mulla pH. Happeline muld (pH alla 7) annab tavaliselt õiele sinaka värvuse, samas kui aluseline pinnas (pH üle 7) muudab õied roosakamaks. Seda põhjustab õie pigmentide värvimuutus alumiiniumioonide juuresolekul.
Kasvatamine.
Hortensia kasvatamisel tuleb tagada talle sobilikud tingimused. Sobiv kasvukoht on niiske, hästi kuivendatud pinnas ja eelistatavalt poolvarjus. Taimed on tuule- ja külmatundlikud. Hortensia on võimeline kasvama ja õitsema enamikul mullatüüpidest, sealhulgas leeliselisel ja happelisel mullal. Mulla pH võib mõne sordi puhul muuta tema õite värvi.
Parim aeg hortensia istutamiseks on kevadel või varasügisel, kui muld on soe ja niiske. Suvel saab samuti istutamist, aga siis tuleb hoolikalt jälgida mulla niiskustaset.
Enne hortensia istutamist on soovitatav taime tugevalt kasta. Taim tuleb istutada sama sügavale, kui see algselt potis oli. Pärast istutamist tuleb taim multšida lehekõduga või hästi lagunenud sõnniku, kompostiga. Esimesel kevadel ja suvel tuleb hortensiat hoolikalt kasta.
Ronivate hortensiasortide istutamisel tuleks neid juhtida ronima, pärast kasvuperioodi saavad nad ronimisega ise hakkama, kuna neil on isekleepuvad juured.
Levik.
Suurelehine hortensia pärineb Jaapanist ja Koreast. Looduslikult kasvavad Filipiinidel, Himaalajast Jaapanini ning Põhja- ja Lõuna-Ameerikas. Assooride ja Madeira saarestikes on hortensia invasiivne võõrliik.
Haljastuses.
Haljastuses võib suurelehise hortensia istutada eraldi, põõsahekina või lillepeenrasse. Taime rikkalik lehestik ja märkimisväärne suurus muudavad selle suurepäraseks taustaks nii valgetele ja muudele heledatele lilledele kui ka kõrgeks kasvavatele püsikutele ja üheaastastele taimedele. Lopsakama õitsemise saavutamiseks on soovitatav taimi minimaalselt pügada. Lilled kuivavad õhu käes kergesti ja püsivad kaua.
Mariupoli draamateatri hävitamine

Mariupoli draamateatri hävitamine oli Venemaa-Ukraina sõja ajal 16. märtsil 2022 Venemaa Relvajõudude teostatud õhurünnak Mariupoli draamateatrile, mille tulemusel hukkus ligikaudu 600 teatris varjunud tsiviilisikut.
Enn Kärmas

Enn Kärmas (sündinud 3. juuli 1943 Viljandis) on eesti plakati- ja fotokunstnik.
Elukäik.
Ta on lõpetanud 1962. aastal Viljandi II Keskkooli. Õppinud Eduard Vilde nimelises Tallinna pedagoogilises Instituudis joonistamise, joonestamise ja tööõpetuse erialal 1962–1967 ning Eesti NSV Riiklikus Kunstiinstituudis graafika erialal 1967–1968. Aastatel 1968–1972 täiendas end Leipzigi Raamatukujunduse ja Graafika Instituudi fotoosakonnas. 
Aastatel 1963–1968 oli Kärmas fotograafiaõpetaja Tallinna Pioneeride Palees, 1972–1989 fotograafia õppejõud ERKI-is ja 1989–1994 Tallinna Kunstiülikoolis.
Isiklikku.
Enn Kärmase poeg on ajakirjanik Mihkel Kärmas ning tütar poplaulja ja ajakirjanik Maian Kärmas.
Zack Kassian

Zack Adam Kassian (sündinud 24. jaanuaril 1991 Windsoris Ontarios) on Kanada jäähokimängija, kes mängib NHL-i klubis Arizona Coyotes ründajana paremäärel.
Aastatel 2007–2010 mängis ta Ontario Hockey League'i (OHL) klubis Peterborough Petes ning 2010–2011 samasse liigasse kuuluvas Windsor Spitfiresis. 2010. aastal tuli ta Spitfiresiga OHL-i meistriks.
2009. aastal valis Buffalo Sabres ta NHL-i "draft"is 13. valikuna. NHL-is debüteeris Kassian hooajal 2011–12. 27 mänguga sai ta sel hooajal Sabersis kirja kolm väravat ja neli väravasöötu. 2012. aasta veebruaris kaubeldi Kassian Vancouver Canucksi, kus ta mängis kuni hooaja 2014–15 lõpuni.
2015. aasta juulis kaubeldi Kassian Canucksist Montreal Canadiensi. 2015. aasta oktoobris sattus ta autoõnnetusse. Kuigi Kassian ise ei juhtinud, oli ta joobes. Selle tõttu loobuti Kassianile palga maksmisest ja ta suunati teavitusprogrammi. Ta läbi programmi sama aasta detsembriks, kuid Canadiensi meeskonnas ei mänginud ta kordagi.
28. detsembril 2015 kaubeldi Kassian Canadiensist väravavaht Ben Scrivensi vastu Edmonton Oilersisse. 2020. aasta jaanuaris sõlmis ta klubiga uue nelja-aastase lepingu. Hooajal 2019–20 tegi Kassian NHL-is oma seni kõige resultatiivsema hooaja, kui lõi 15 väravat ja andis 19 väravasöötu.
2022. aasta juulis kaubeldi Kassian Oilersist Arizona Coyotesi.
2011. aastal võitis Kassian Kanada kuni 20-aastaste koondisega juunioride maailmameistrivõistlustel hõbemedali.
Robert Thomas (jäähokimängija)

Robert Thomas (sündinud 2. juulil 1999 Auroras Ontarios) on Kanada jäähokimängija, kes mängib NHL-i klubis St. Louis Blues keskründajana.
Aastatel 2015–2018 mängis ta Ontario Hockey League'i (OHL) klubis London Knights, hooaja 2017–18 teises pooles lisaks Hamilton Bulldogsis. OHL-i meistriks tuli ta 2016. aastal Knightsiga ja 2018. aastal Bulldogsiga. Hooaja 2017–18 väljalangemismängudes lõi Thomas 12 väravat ja andis 20 väravasöötu ning pälvis OHL-i väljalangemismängude väärtuslikumale mängijale antava Wayne Gretzky 99 Award'i.
2017. aastal valis St. Louis Blues ta NHL-i "draft"is 20. valikuna. NHL-is debüteeris ta 4. oktoobril 2018 mängus Winnipeg Jetsi vastu. Esimese värava lõi ta liigas sama aasta 21. novembril mängus Nashville Predatorsi vastu. Debüüthooajal sai ta NHL-is kirja üheksa väravat ja 24 väravasöötu. Kohe esimesel hooajal võitis ta Bluesiga lisaks Stanley karika, kui karikafinaalis alistati Boston Bruins.
2021. aasta septembris sõlmis ta Bluesiga uue kaheaastase lepingu. Hooajal 2021–22 tegi Thomas NHL-is ühekaalukalt oma resultatiivseima hooaja, kui lõi 20 väravat ja andis 57 väravasöötu ning oli sellega põhiturniiril Vladimir Tarassenko järel Bluesi teine kõige resultatiivsem mängija. 2022. aasta juulis pikendas Thomas Bluesiga lepingut kaheksa aasta võrra.
2018. aastal tuli Thomas Kanada kuni 20-aastaste koondisega juunioride maailmameistriks.
Poseidon (torpeedo)

Poseidon (varem tuntud kui "Status-6" , NATO kooditähisega: "Kanyon" ) on Venemaa projekt tuumajaamaga varustatud mehitamata allveesõiduk. Tegemist on tuumatorpeedoga, seadme põhiülesanne on tuumarelva toimetamine potentsiaalse vaenlase kallastele, et hävitada vaenlase majandustaristu olulised rannikuelemendid ja tekitada riigi territooriumile kunstliku tsunami ja ranniku ulatuslik tuumareostus ja muid tuumaplahvatuse laastavaid tagajärgi, mis muudaks võimatuks seal majandustegevuse ja elamise.
Veealuse drooni olemasolu kinnitas Venemaa president Vladimir Putin ametlikult 1. märtsil 2018. Samas lisas ta, et sihtmärgiks on ka lennukikandja löögirühmad, mis eristab seda projekti eelkäijatest, nagu näiteks T-15 projekt, millel puudusid vahendid laevade sihtimiseks.
Ametliku nime "Poseidon" sai 2018. aasta kevadel pärast ülevenemaalist hääletust "Inimeste valik" - iidse jumaluse Poseidoni auks, kellele vesi on põline element.
Mehitamata allveesõidukid "Poseidon" lähevad Venemaa mereväele osana praegusest riiklikust relvastusprogrammist aastateks 2018-2027, teistel andmetel mitte varem kui 2027. aastal.
30. oktoobril 2025 teatas Venemaa, et on edukalt katsetanud tuumajõul töötavat allveedrooni Poseidon.
Esimeseks kandjaks peab Venemaa väidetel saama Belgorodi tuumaallveelaev, mis lasti vette 2019. aasta aprillis. "Poseidon" (läbimõõt 1,8 m, pikkus 20 m, kaal - umbes 100 tonni) on maailma suurim torpeedo, see on 30 korda raskem kui tavaline torpeedo. Poseidon on nii suur, et seda saavad kanda vaid spetsiaalselt ümberehitatud allveelaevad.
Konstantin Sivkov ütles, et sellise projekti torpeedo oleks suure tõenäosusega üsna suur ja suudaks kanda suure võimsusega kuni 100 megatonnilist tuumalaengut. "Arvutatud punktis tõuseb plahvatuse laine 400-500 meetri kõrgusele mis uhub kõik elusolendid pooleteise tuhande kilomeetri sügavusele USA-sse. Pealegi käivitavad sellise koletu jõu plahvatused vulkaanilise tegevuse.".
Tuultolmlemine

Tuultolmlemine ehk anemofiilia on tolmeldamise vorm, mille käigus taimes olev õietolm levib tuule abil. Peaaegu kõik paljasseemnetaimed, kõrrelised, korvõielised ja loalised on anemofiilsed ehk nad tuultolmlevad.
Kirjeldus.
Tuultolmlejate õied on üldjuhult väikesed, struktuurilt katteta või kileja kattega. Neil võivad puududa kroonlehed, erilised värvid, lõhnad või nektar. Tolmukad on tuultolmlejatel tavaliselt pikad ja ulatuvad õitest välja ning nad toodavad tohutul hulgal väikeseid, kuivi ja kergeid õietolmuterasid. Sel põhjusel võivad tuultolmlevad taimed osutuda allergeenideks. Putukad koguvad tuultolmlevatelt taimedelt nektarit, kuid tegemist on taime ebaefektiivse tolmeldamisega. Tuultolmlejad taimed on näiteks tammed, hikkoripuud, pistaatsiad, maguskastanid, lepad ja teised pähklipuulised. Ligikaudu 12% taimedest üle kogu maailma saavad kasu tuultolmlemisest. Kasusaajate hulka võib arvestada järgnevaid teraviljakultuure: riis, mais, nisu, rukis, oder ja kaer. Lisaks on paljud männid ja kuused tuultolmlevad.
Levik.
Tuultolmlejate tolmuterad kanduvad tuule abil taime emakasuudmele või seemnealgmele. Tolmlemisele järgneb viljastumine. Sellised taimed õitsevad tavaliselt varakevadel kui puud pole veel lehes. Lehed takistaksid õietolmu laialikandumist. Tolmu efektiivsema kinnipüüdmise huvides on emasõite emakasuudmed sageli õiest väljas ja kleepuvad. See on vajalik selleks, et tolmutera emaka külge kinnituks.
Allergia.
Igasugune õietolm ei kutsu esile allergiat. Allergianähtude tekkimise puhul on oluline, et õietolmu terad jõuaksid inimese hingamisteede limaskestale. Ainult anemofiilsed taimed levitavad õietolmuteri tuulega, entomogaamsed ehk taimed ehk putuktolmlejad vajavad viljastumise tagamiseks aga putukate sekkumist. Anemofiilsed taimed, eelkõige puud ja heintaimed, on allergeense õietolmu tootjad. Allergeenide tekitamiseks peab õietolmu tera sisaldama valke või glükoproteiine, mis on tunnistatud inimesele immunoloogiliselt kahjulikuks.
Jordan Kyrou

Jordan Kyrou (sündinud 5. mail 1998 Torontos) on Kanada jäähokimängija, kes mängib NHL-i klubis St. Louis Blues ründajana paremäärel.
Aastatel 2014–2018 mängis ta Ontario Hockey League'i klubis Sarnia Sting. Hooajal 2017–18 pälvis ta liiga resultatiivseimale paremründajale antava Jim Mahon Memorial Trophy (39+70) ja kõige silmapaistvamale mängijale antava Red Tilson Trophy.
2016. aastal valis St. Louis Blues ta NHL-i "draft"is 35. valikuna. NHL-is debüteeris ta 4. oktoobril 2018 mängus Winnipeg Jetsi vastu. Esimese värava lõi ta liigas sama aasta 9. detsembril mängus Vancouver Canucksi vastu. Esimesel hooajal sai ta enam mänguaega American Hockey League'is (AHL) Bluesi tütarklubis San Antonio Rampage ning valiti 2019. aastal AHL-i tähtede mängule.
Bluesi meeskonnas tõusis Kyrou esile hooajal 2020–21, mil lõi 14 väravat ja andis 21 väravasöötu. 2021. aasta augustis sõlmis ta Bluesiga uue kaheaastase lepingu. Veelgi edukama hooaja tegi Kyrou 2021–22, mil lõi 27 väravat ja andis 48 väravasöötu. 2022. aastal valiti ta ka NHL-i tähtede mängule.
2018. aastal tuli Kyrou Kanada kuni 20-aastaste koondisega juunioride maailmameistriks.
Kyrou on Kreeka päritolu. Tema isapoolsed vanavanemad kolisid Põhja-Ameerikasse Kreekast.
Maksim Reva

Maksim Reva (sündinud 1975 Tallinn) on vene päritolu endine Eesti-vaenulik ühiskonnategelane. Ta oli üks 2007. aasta pronksiööde korraldajaid.
Ta kuulus organisatsiooni Öine Vahtkond, mis tekkis Venemaa agressiivse mõjutustegevuse ja lõhestuspoliitika tulemusena. Pronksiöö massirahutustest võtsid Öise Vahtkonna liikmed, sealhulgas Reva, osa agitaatoritena. Kapo sõnul on ta osalenud Kremli kontrolli all olevate meediakanalite töös, mis levitavad väärinfot, vaenulikku propagandat ning õhutavad viha. Aktiivse rolli eest Venemaa 2014. aasta hübriidoperatsioonis Ukrainas on Reva saanud ka medali "Krimmi eest".
Reva on ise öelnud, et kuigi ta on Eestis sündinud, siis peab ta ennast Venemaa patrioodiks. Praegu elab ta Peterburis, kus tal on oma ettevõte, mis investeerib ehitusse ja tehnoloogiaarendusse.
Julgeoleku kaalutlusel tühistati 2022. aasta mais tema elamisluba, kuna tema tegevuses nähakse ohtu põhiseaduslikule korrale, terroristliku kuritegevuse või muu raske kuritegevuse toimepanemiseks.
Indrek Vau

Indrek Vau (sündinud 9. aprillil 1971 Tallinnas) on eesti trompetist ja muusikapedagoog.
Haridus.
Indrek Vau on õppinud muusikat Tallinna Lastemuusikakoolis (Peep Zingi juhendamisel), Tallinna Muusikakeskkoolis ja Soomes Sibeliuse Akadeemias (sai magistrikraadi, juhendaja professor Jouko Harjanne). Ta on täiendanud end Stephen Burnsi ja Eric Aubier’ meistrikursustel.
Töö.
1990. aastast on Vau töötanud Eesti Riiklikus Sümfooniaorkestris ja alates 1993. aastast (vaheajaga 1996–2000) on olnud orkestri trompetirühma kontsertmeister. 
Ta on teinud kaasa ka mitme välisorkestri koosseisus: soolotrompetistina Sibeliuse Akadeemia sümfooniaorkestris ja Tapiola Sinfoniettas, orkestrandina Soome Raadio sümfooniaorkestris ja rühma kontsertmeistrina Turu Linnaorkestris. Alates 2011. aastast on ta Helsingi Barokkorkestri liige. 2000. aastast on Vau Eesti Muusika- ja Teatriakadeemia õppejõud (trompeti vanemlektor).
Tema repertuaari kuulub hulgaliselt klassikute ning ka XX sajandi heliloojate, nagu Eino Tambergi, Arvo Pärdi, Jaan Räätsa, André Jolivet’, Henri Tomasi jpt trompetikontserte. Ta on soleerinud selliste orkestrite ees nagu ERSO, Tallinna Kammerorkester, Läti Rahvuslik Sümfooniaorkester, Novaja Opera orkester (Moskva), Hortus Musicuse Akadeemiline Orkester, Tallinna Barokkorkester jpt, dirigentidest on ta teinud koostööd Paavo Berglundi, Neeme Järvi, Arvo Volmeri, Nikolai Aleksejevi, Eri Klasi, Olari Eltsi, Paul Mägi, Andres Mustoneni ja Risto Joostiga.
Kammermuusikuna on ta olnud mitmete muusikateoste tellija ja esmaesitaja, ansamblipartneriteks pianistid Mati Mikalai, Marko Martin, Ralf Taal ja Peep Lassmann, organist Ines Maidre ning löökpillimängija Madis Metsamart.
Indrek Vau soleerimisel on Eesti Rahvusringhäälingu arhiivi talletatud suurem osa Eesti heliloojate trompetimuusikast. Ilmunud on ka kaks CDd: koos pianist Mati Mikalaiga “Eesti trompetimuusika” ning koos ERSO ja dirigent Paul Mägiga plaat Eino Tambergi trompetikontsertidega.
2021. aastal esines Vau Tõnu Kõrvitsa spetsiaalselt talle kirjutatud trompetikontsertiga.
Almamy Touré

Almamy Touré (sündinud 28. aprillil 1996 Bamakos) on Mali jalgpallur, kes mängib paremkaitsjana Saksamaa kõrgliiga klubis Eintracht Frankfurt.
2010. aastal liitus ta Prantsusmaa klubi Monaco noorteakadeemiaga. Klubi põhimeeskonnas debüteeris ta Prantsusmaa kõrgliigas 2015. aasta veebruaris. Esimese värava lõi ta Prantsusmaa kõrgliigas sama aasta 7. märtsil mängus Evian' vastu. Hooajal 2016–17 tuli ta Monacoga Prantsusmaa meistriks.
2019. aasta jaanuaris sõlmis ta nelja ja poole aasta pikkuse lepingu Frankfurdi Eintrachtiga.
Aastal 2019 mängis Touré kahel korral Prantsusmaa kuni 19-aastaste koondises.
John Lundstram

John David Lundstram (sündinud 18. veebruaril 1994 Liverpoolis) on Inglismaa jalgpallur, kes mängib poolkaitsjana Türgi kõrgliigaklubis Trabzonspor.
Ta alustas klubikarjääri kodulinna klubis Everton, mille noorteakadeemiaga liitus ta 2002. aastal. Klubi põhimeeskonnas tal debüüti teha ei õnnestunud. Aastatel 2013–2015 oli ta Everonist laenul teistes Inglismaa klubides: hooajal 2012–13 League One'i klubis Doncaster Rovers, hooajal 2013–14 esiliigaklubis Yeovil Town ja League One'i klubis Leyton Orient ning hooajal 2014–15 esiliigaklubis Blackpool ning League One'i klubides Leyton Orient ja Scunthorpe United.
2015. aasta augustis sõlmis ta kaheaastase lepingu Inglismaa tugevuselt neljanda liiga klubiga Oxford United. Hooajal 2016–17 mängis ta Oxford Unitediga Inglismaa tugevuselt neljandas liigas.
2017. aasta juulis sõlmis ta lepingu äsja Inglismaa esiliigasse tõusnud Sheffield Unitediga. Hooajal 2018–19 saavutas ta Sheffield Unitediga Inglismaa esiliigas teise koha ja järgmisel hooajal mängiti Premier League'is. 18. augustil 2019 lõi ta mängus Crystal Palace'i vastu oma esimese värava Inglismaa kõrgliigas. Sellega oli Lundstram löönud värava Inglismaa kõigis neljas kõrgeimas liigas. Hooajal 2019–20 lõi Lundstram Inglismaa kõrgliigas kokku viis väravat.
2021. aasta juulis sõlmis Lundstram kolmeaastase lepingu valitseva Šotimaa meistri Rangersiga. Seal mängis ta kolm hooaega. 2022. aastal võitis ta klubiga Šotimaa karikavõistlused ja 2024. aastal Šotimaa liigakarikavõistlused. Hooajal 2023/24 valiti Lundstram Šotimaa liigahooaja sümboolsesse koosseisu. 2022. aastal kaotas ta Rangersiga UEFA Euroopa Liiga finaalis Eintracht Frankfurdile.
2024. aasta juunis sõlmis ta kolmeaastase lepingu Trabzonsporiga.
Aastatel 2010–2013 mängis Lundstram Inglismaa noortekoondistes, sealhulgas 2011. aastal kuni 17-aastaste koondisega noorte maailmameistrivõistlustel ja 2013. aastal kuni 20-aastaste koondisega juunioride maailmameistrivõistlustel.
Reiss Nelson

Reiss Luke Nelson (sündinud 10. detsembril 1999 Londonis) on Inglismaa jalgpallur, kes mängib äärepoolkaitsjana Hollandi kõrgliiga klubis Feyenoord.
2007. aastal liitus ta Londoni Arsenali noorteakadeemiaga. Klubi põhimeeskonnas debüteeris ta 2017. aasta juulis hooajaeelsel turniiril. 6. augustil 2017 mängis ta Inglismaa superkarikafinaalis Liverpooli vastu – mäng lõppes Arsenali võiduga penaltiseeria järel. Inglismaa kõrgliigas debüteeris ta 20. jaanuaril 2018 mängus Crystal Palace'i vastu. Hooajal 2018–19 oli Nelson laenul Saksamaa kõrgliiga klubis 1899 Hoffenheim, kus ta lõi 23 mänguga seitse väravat. Esimese värava Arsenali meeskonnas lõi ta 24. septembril 2019 EFL Cup'i mängus Nottingham Foresti vastu. Esimese värava Inglismaa kõrgliigas lõi ta 15. juulil 2020 mängus Liverpooli vastu. 2020. aasta augustis võitis ta Arsenaliga teist korda Inglismaa superkarika, kui finaalmängus alistati Liverpool taas penaltiseeria järel; Nelson oli penaltiseerias Arsenali esimene lööja.
2021. aasta augustis läks Nelson Arsenalist laenule Feyenoordi.
Aastatel 2014–2020 mängis Nelson Inglismaa noortekoondistes.
Gernot Trauner

Gernot Trauner (sündinud 25. märtsil 1992 Linzis) on Austria jalgpallur, kes mängib keskkaitsjana Hollandi kõrgliiga klubis Feyenoord ja Austria jalgpallikoondises.
Ta alustas klubikarjääri kodulinna klubis LASK, debüteerides Austria kõrgliigas hooajal 2012/13. Aastatel 2012–2017 mängis ta Austria kõrgliigas SV Riedi ja 2017–2021 taas LASK-i ridades.
2021. aasta juulis sõlmis ta nelja-aastase lepingu Feyernoordiga.
Austria jalgpallikoondises debüteeris Trauner 16. oktoobril 2018 sõprusmängus Taani vastu. Koondisekarjääri esimese värava lõi ta oma teises koondisemängus 11. novembril 2020 sõprusmängus Luksemburgi vastu.
Koch (perekonnanimi)

Koch on perekonnanimi (saksa keeles tähendab "kokk", ka "söögi tegija").
Statistika.
2022. aasta 1. jaanuari seisuga oli Eestis perekonnanimi Koch 200 inimesel: 98 mehel ja 102 naisel. Perekonnanimede levikult on Koch meeste puhul 843. kohal ja naiste puhul 898. kohal.
Koch oli levinumaks nimeks vanuserühmas 40–44 aastat, kus seda oli 10 000 elaniku kohta 2,00. Perekonnanimi Koch oli kõige sagedasem Lääne maakonnas, kus sellist nime kandis maakonna 10 000 elaniku kohta keskmiselt 4,89 inimest.
19. sajandi algul pandi pärisorjusest vabastamise käigus talupoegadele perekonnanimi Koch Eestimaa kubermangu ja Liivimaa kubermangu kreiside (maakondade) eri kihelkondade mõisavaldades kokku 31 korral.
1930. aastate nimede muutmise kampaania käigus vahetati Eestis perekonnanime Koch 118 juhul - uuteks võetud nimedeks olid Koha kahekümne kahel korral, Kohandi neljal korral, Koskel, Koht, Kalde ja Mändmets kolmel korral, Õispuu, Kuusemets, Luide, Eamets, Kaljula, Koitla kahel korral jne. Uueks perekonnanimeks ei valinud samal ajal Kochi keegi.
Joonas Mattias Sarapuu

Joonas Mattias Sarapuu (sündinud 7. juunil 1994) on eesti muusik ja klahvpillimängija. 
Ta on mänginud ansamblites Traffic, Lexsoul Dancemachine, Avoid Dave ja Anett. Ta on sooloartistina avaldanud muusikat Jon Hazeli nime all.
Aarne Mesikäpp

Aarne Mesikäpp (sündinud 23. aprillil 1939 Tallinnas) on eesti graafik ja raamatuillustraator.
Ta on õppinud Tartu Kunstikoolis teatridekoratsiooni erialal 1955­–1960 ja Eesti Riiklikus Kunstiinstituudis graafika erialal 1960­–1966. 1966–1968 töötas EKP KK poliitharidusmajas kunstnik-konsultandina. Alates 1967. aastast töötab ta Kunstiakadeemia õppejõuna, graafikakateedri juhatajana (1983–1985) ja meistrina. Aastatel 1962–1967 töötas Kreuksi nim Kultuuripalee näiteringi juures, kus temalt valmisid mõned lavakujundused.
Ta on kujundanud raamatuid, plakateid ja tarbegraafikat ning viimasel ajal teinud vabagraafikat kasutades selleks tüpograafia vahendeid.
Nikopensius

Nikopensius on perekonnanimi.
Statistika.
2022. aasta 1. jaanuari seisuga oli Eestis perekonnanimi Nikopensius 76 inimesel: 39 mehel ja 37 naisel. Perekonnanimede levikult on Nikopensius meeste puhul 2880. kohal ja naiste puhul 3360. kohal.
Nikopensius oli levinumaks nimeks vanuserühmas 60–64 aastat, kus seda oli 10 000 elaniku kohta 1,14. Perekonnanimi Nikopensius oli kõige sagedasem Põlva maakonnas, kus sellist nime kandis maakonna 10 000 elaniku kohta keskmiselt 4,09 inimest.
19. sajandi algul pandi pärisorjusest vabastamise käigus talupojale perekonnanimi Nikopensius Võrumaal Põlva kihelkonna Kähri mõisavallas.
1930. aastate nimede muutmise kampaania käigus vahetati Eestis perekonnanime Nikopensius 19 juhul - uuteks võetud nimedeks olid Koha viiel korral, Kuusiku, Niinekuru, Lumi ja Noormets kahel korral jne. Uueks perekonnanimeks ei valinud samal ajal Nikopensiust keegi.
Jonathan Quick

Jonathan Douglas Quick (sündinud 21. jaanuaril 1986 Milfordis Connecticutis) on USA jäähokimängija, kes mängib väravavahina NHL-i klubis New York Rangers.
Aastatel 2005–2007 mängis ta Massachusetts Amhersti Ülikooli jäähokimeeskonnas.
2005. aastal valis [[Los Angeles Kings ta NHL-i [[NHL Entry Draft|"draft"]]is 72. valikuna. NHL-is tegi ta debüüdi 6. detsembril 2007 mängus [[Buffalo Sabres]]i vastu. Kingsi põhiväravavaht oli Quick alates hooajast [[NHL-i hooaeg 2008–2009|2008–09]].
Aastatel 2012 ja 2014 võitis ta Kingsiga [[Stanley karikas|Stanley karika]]. Hooajal [[NHL-i hooaeg 2011–2012|2011–12]] pälvis Quick väljalangemismängude väärtuslikumale mängijale antava [[Conn Smythe Trophy]]. Hooaja 2011–12 väljalangemismängudes lasi ta endale keskmiselt 1,46 väravat mängu kohta, tema tõrjeprotsent oli 94,6%, mis on NHL-i väljalangemismängude rekord. Hooaegadel [[NHL-i hooaeg 2013–2014|2013–14]] ja [[NHL-i hooaeg 2017–2018|2017–18]] pälvis ta [[William M. Jennings Trophy]]. Aastatel 2012, 2016 ja 2018 valiti Quick [[NHL-i tähtede mäng]]ule.
2016. aasta märtsis sai Quick NHL-is enim nullimänge teinud USA väravavahiks.
2023. aasta märtsis kaubeldi Quick Los Angelest Kingist [[Vladislav Gavrikov]]i ja [[Joonas Korpisalo]] vastu [[Columbus Blue Jackets]]i. Üks päev pärast seda kauples Blue Jackets Quicki [[Vegas Golden Knights]]ile.
[[USA jäähokikoondis]]e koosseisus võitis Quick [[2010. aasta taliolümpiamängud]]el hõbemedali, kuid oli olümpiaturniiril teiseks varuväravavahiks. USA koondise põhiväravavaht oli ta [[2014. aasta taliolümpiamängud]]el, kuid USA koondis sai sel aastal neljanda koha.
Välislingid.
[[Kategooria:Ameerika Ühendriikide jäähokiväravavahid]]
[[Kategooria:New York Rangersi mängijad]]
[[Kategooria:Vegas Golden Knightsi mängijad]]
[[Kategooria:Los Angeles Kingsi mängijad]]
[[Kategooria:Sündinud 1986]]
Făurei

Făurei on linn Rumeenias Brăila maakonnas. Linn asub ajaloolises Munteenia piirkonnas.
Asula sai alguse 1872. aastal seoses Bukarest–Galați raudteeliini rajamisega. Linnaõigused sai Făurei 1968. aastal. Făurei on oluline raudteesõlm.
Noormets

Noormets on perekonnanimi.
Statistika.
2022. aasta 1. jaanuari seisuga oli Eestis perekonnanimi Noormets 248 inimesel: 118 mehel ja 130 naisel. Perekonnanimede levikult oli Noormets meeste puhul 646. kohal ja naiste puhul 639. kohal.
Noormets oli levinumaks nimeks vanuserühmas 10–14 aastat, kus seda oli 10 000 elaniku kohta 2,66. Perekonnanimi Noormets oli kõige sagedasem Pärnu maakonnas, kus sellist nime kandis maakonna 10 000 elaniku kohta keskmiselt 4,16 inimest.
19. sajandi algul pandi pärisorjusest vabastamise käigus Viljandimaal Helme kihelkonna Helme mõisavallas talupojale perekonnanimi Normötz (Noormets).
1930. aastate nimede muutmise kampaania käigus Eestis valiti perekonnanimi Noormets uueks nimeks 63 korral. Enim loobuti nimedest Normann (kaheteiskümnel korral), Noorberg ja Norberg (viiel korral), Nikopensius, Nordberg, Nolk, Norenberg ja Nordmann (kahel korral) jne. Samal ajal nimest Noormets ei loobunud keegi.
Sõjaliste teenete rist

Sõjaliste teenete rist (ukraina keeles "Хрест бойових заслуг") on Ukraina riiklik teenetemärk.
Ajalugu.
Esimene autasustamine toimus 6. mail 2022:
Ukraina rahvusvaheline maakaitseleegion

Ukraina rahvusvaheline maakaitseleegion (ukraina keeles "Інтернаціональний легіон територіальної оборони України") on 2022. aasta 27. veebruaril president Zelenskõi taotlusel moodustatud Ukraina maakaitseväe koosseisus olev välismaalastest koosnev võitlusüksus („võõrleegion“).
Ajalugu.
Vabatahtlikud välismaalased hakkasid saabuma Ukrainasse juba 2014. aastal, et ühineda võitluses venemeelsete separatistide vastu Ukraina vabatahtlike pataljonide koosseisus, mis olid loodud pärast sõja algust Donbassis. 6. oktoobril 2014 hääletas Ukraina parlament välisvõitlejate Ukraina sõjaväega liitumise lubamise poolt. Enne Rahvusvahelise Leegioni moodustamist kasutati inglise keelt kõnelevate välisvabatahtlike koolitamiseks Gruusia Leegionit. Ukraina välisvõitlejate uurija Poola teadlane Kacper Rękawek usub, et enamik lääne võitlejaid enne 2022. aasta Venemaa sissetungi Ukrainasse läbis Gruusia Leegioni. Teiste Ukraina sõjaväe vabatahtlike välispataljonide hulka kuulusid tšetšeenidest koosnevad Džohhar Dudajevi pataljon ja Šeik Mansuri pataljon ning taktikaline rühmitus "Valgevene" (koosneb Lukašenka-vastastest valgevenelastest).
Ukraina rahvusvaheline maakaitseleegion loodi president Volodõmõr Zelenskõi korraldusel ning selle moodustamisest teatas Ukraina välisminister Dmõtro Kuleba oma avalduses 27. veebruaril, kolm päeva pärast invasiooni algust. Kuleba reklaamis üksust Twitteris, teatades, et "koos alistasime Hitleri ja alistame ka Putini." 7. märtsil 2022 avaldasid Ukraina relvajõud esimese pildi rahvusvahelise leegioni sõduritest kaevikutes. Rękaweki sõnul oli Rahvusvahelise Leegioni moodustamine "katse muuta konflikt rahvusvaheliseks, mobiliseerides lääne üksikisikuid Ukraina heaks. See areng aitaks häbistada ka lääne valitsusi, kes paljude ukrainlaste silmis ei tee piisavalt tööd , et toetada Kiievit." 
Novembriks 2022 oli sinna saabunud võitlejaid 60 riigist.
Värbamine.
Kandidaatidel soovitatakse võtta ühendust oma riigi Ukraina saatkonna kaitseatašeega. Liitumiskriteeriumitena on nõutud eelnevat sõjaväe- või meditsiinikogemust ning ajateenistust tõendavate dokumentide esitamist Ukraina saatkonna kaitseministeeriumi ametnikule. Inimestel on palutud mitte tuua oma relvi Ukrainasse. Enamik vabatahtlikke, kes on jõudnud Ukrainasse ja kandideerinud, on võetud vastu.
Ukraina esimene siseministri asetäitja Jevhen Jenin teatas 2022. aasta märtsis, et Rahvusvahelisse Leegioni kuuluvad vabatahtlikud saavad soovi korral Ukraina kodakondsuse. Vajalik katseaeg on sõja kestus. 
Kirjandus.
Detsembris 2022 ilmus kirjastuselt Routledge Poola teadlase Kacper Rękaweki uurimus välisvõitlejatest Ukrainas "Pruunpunane kokteil. Välisvõitlejad Ukrainas." 
"Foreign Fighters in Ukraine. The Brown-Red Cocktail." (2022, Routledge).
Berbești

Berbești on linn Rumeenias Vâlcea maakonnas. Linn asub ajaloolises Olteenia piirkonnas.
Linna haldusalasse kuulub viis küla: Dămțeni, Dealu Aluniș, Roșioara, Târgu Gângulești ja Valea Mare.
Asulat on esmamainitud 1423. aastal. 1970. aastatel algas piirkonnas kivisöe kaevandamine. Linnaõigused sai Berbești 2003. aastal.
Kõrvits (perekonnanimi)

Kõrvits on perekonnanimi.
Statistika.
2022. aasta 1. jaanuari seisuga oli Eestis perekonnanimi Kõrvits 59 inimesel: 22 mehel ja 37 naisel. Perekonnanimede levikult oli Kõrvits meeste puhul 5554. kohal ja naiste puhul 3360. kohal.
Kõrvits oli levinumaks nimeks vanuserühmas 75–79 aastat, kus seda oli 10 000 elaniku kohta 1,60. Perekonnanimi Kõrvits oli kõige sagedasem Pärnu maakonnas, kus sellist nime kandis maakonna 10 000 elaniku kohta keskmiselt 1,97 inimest.
19. sajandi algul pandi pärisorjusest vabastamise käigus Pärnumaal, Halliste kihelkonnas Pornuse mõisavallas talupojale nimeks Kohrwitz (Kõrvits).
1930. aastate nimede muutmise kampaania käigus Eestis valiti ühel korral uueks perekonnanimeks Kõrvits, kui loobuti nimest Grünreich. Samal perioodil ei loobunud nimest Kõrvits keegi.
Normann

Normann on perekonnanimi.
Statistika.
2022. aasta 1. jaanuari seisuga oli Eestis perekonnanimi Normann 77 inimesel: 42 mehel ja 35 naisel. Perekonnanimede levikult on Normann meeste puhul 2592. kohal ja naiste puhul 3595. kohal.
Normann oli levinumaks nimeks vanuserühmas 5–9 aastat, kus seda oli 10 000 elaniku kohta 1,25. Perekonnanimi Normann oli kõige sagedasem Võru maakonnas, kus sellist nime kandis maakonna 10 000 elaniku kohta keskmiselt 2,01 inimest.
19. sajandi algul pandi pärisorjusest vabastamise käigus talupoegadele perekonnanimi Normann eri mõisavaldades Eestimaa ja Liivimaa maakondades kokku 21 korral.
1930. aastate nimede muutmise kampaania käigus vahetati Eestis perekonnanime Normann 68 juhul - uuteks võetud nimedeks olid Noormets kaheteistkümnel korral, Normet üheksal korral, Noormaa kuuel ja Noorma viiel korral, Rohtla neljal korral, veel Soomets, Nõmme, Kalda, Ojari jt. Uueks perekonnanimeks ei valinud samal perioodil Normanni keegi.
Brendan Smith

Brendan Smith (sündinud 8. veebruaril 1989 Torontos) on Kanada jäähokimängija, kes mängib kaitsjana NHL-i klubis New Jersey Devils.
Aastatel 2007–2010 mängis ta Wisconsini Ülikooli jäähokimeeskonnas.
2007. aastal valis Detroit Red Wings ta NHL-i "draft"is 27. valikuna. Red Wingsiga sõlmis ta lepingu 2010. aasta mais. Hooajal 2010–11 asus ta mängima American Hockey League'is (AHL) Red Wingsi tütarklubis Grand Rapids Griffins. NHL-is debüteeris ta 17. novembril 2011 mängus San Jose Sharksi vastu. Esimese värava lõi ta liigas 2. märtsil 2012 mängus Minnesota Wildi vastu.
2017. aasta veebruaris kaubeldi Smith Red Wingsist New York Rangersisse. Rangersiga sõlmis ta 2017. aasta juunis nelja-aastase lepingu.
2021. aasta juulis sõlmis ta üheaastase lepingu Carolina Hurricanesiga. 2022. aasta juulis sõlmis ta kaheaastase lepingu New Jersey Devilsiga.
Tema noorem vend Reilly Smith on samuti jäähokimängija.
Bălcești

Bălcești on linn Rumeenias Vâlcea maakonnas. Linn asub ajaloolises Olteenia piirkonnas, Olteți jõe ääres.
Linna haldusalasse kuulub kaheksa küla: Benești, Cârlogani, Gorunești, Chirculești, Irimești, Otetelișu, Preoțești ja Satu Poieni.
Asulat on esmamainitud 1750. aastal. Linnaõigused sai Bălcești 2002. aastal.
Linn asub Olteț jõe kaldal, mis algab Căpățânii mägedest ja voolab läbi piirkonna põhja-lõuna suunas 21,5 km (13,4 miili) pikkusel lõigul. Bălcești asub umbes 45 km (28 miili) kaugusel Balși, Drăgășani ja Craiova linnadest ning seda läbib 7 km (4,3 miili) pikkune riigitee DN 65C.
Nicolò Zaniolo

Nicolò Zaniolo (sündinud 2. juulil 1999 Massas) on Itaalia jalgpallur, kes mängib ründava poolkaitsjana Inglise kõrgliiga klubis Aston Villa (laenul Türgi kõrgliiga klubist Galatasaray) ja Itaalia jalgpallikoondises.
Hooajal 2016/17 debüteeris ta Itaalia esiliigas Virtus Entella meeskonnas. Enne seda kuulus ta Genoa ja Fiorentina noorteakadeemiatesse.
2017. aasta juulis liitus ta Milano Internazionalega, kuid mängis hooajal 2017/18 vaid klubi noortevõistkonnas.
2018. aasta juunis sõlmis ta viieaastase lepingu AS Romaga. Itaalia kõrgliigas debüteeris ta 2018. aasta septembris ja lõi esimese värava sama aasta 26. detsembril mängus Sassuolo vastu. Hooajal 2018–19 lõi Zaniolo Itaalia kõrgliigas kokku neli väravat ja valiti liigahooaja parimaks uustulnukaks. 12. veebruaril 2019 lõi ta UEFA Meistrite Liiga kuueteistkümnendikfinaalis kaks väravat FC Porto vastu, saades kõige nooremaks Itaalia mängijaks, kes on Meistrite Liiga ühes mängus kaks väravat löönud. Hooajal 2019/20 lõi ta Itaalia kõrgliigas kuus väravat. Hooaja 2020/21 pidi Zaniolo vigastuse tõttu täielikult vahele jätma.
2023. aasta veebruaris siirdus Zaniolo Galatasaraysse. Samal aastal tuli ta Galatasarayga Türgi meistriks. Sama aasta suvel liitus ta laenulepingu alusel Aston Villaga.
2018. aastal saavutas ta Itaalia kuni 19-aastaste koondisega Euroopa omavanuste meistrivõistlustel teise koha. Itaalia jalgpallikoondises debüteeris Zaniolo 23. märtsil 2019 EM-i valikmängus Soome vastu. Koondisekarjääri kaks esimest väravat lõi ta sama aasa 18. novembril EM-i valikmängus Armeenia vastu.
COBRA

COBRA (Counter Battery RAdar) on suurtükiväe radari luurejaam MAN mil gl platvormil, mille on ühiselt välja töötanud Thales, Airbus Defense and Space ja Lockheed Martin Prantsuse, Suurbritannia ja Saksamaa relvajõudude jaoks.
Normet

Normet on perekonnanimi.
Statistika.
2022. aasta 1. jaanuari seisuga oli Eestis perekonnanimi Normet 59 inimesel: 29 mehel ja 30 naisel. Perekonnanimede levikult oli Normet meeste puhul 4047. kohal ja naiste puhul 4333. kohal.
Normet oli levinumaks nimeks vanuserühmas 80–84 aastat, kus seda oli 10 000 elaniku kohta 1,06. Perekonnanimi Normet oli kõige sagedasem Valga maakonnas, kus sellist nime kandis maakonna 10 000 elaniku kohta keskmiselt 2,88 inimest.
19. sajandi algul pärisorjusest vabastamise käigus Eestis talupoegadele perekonnanimeks Normet ei pandud.
1930. aastate nimede muutmise kampaania käigus Eestis valiti perekonnanimi Normet uueks nimeks 39 korral. Loobuti nimedest Normann (üheksal korral), Napritson (kolmel korral), Neumann, Nurmberg, Zernask, Norberg ja Nollmann (kahel korral) jne. Samal perioodil nimest Normet loobujaid ei olnud.
Piatra-Olt

Piatra-Olt on linn Rumeenias Olti maakonnas. Linn asub ajaloolises Olteenia piirkonnas, maakonnakeskusest Slatinast ligikaudu 11 km edelas.
Linna haldusalasse kuulub viis küla: Bistrița Nouă, Criva de Jos, Criva de Sus, Enoșești ja Piatra.
Asulat on esmamainitud 1529. aastal. Piatra-Olti kiire areng algas 1870. aastatel seoses raudteeühenduse saamisega. Piatra-Oltist kujunes oluline raudteesõlm. Linnaõigused sai Piatra-Olt 1989. aastal.